गोल, पेनाल्टी र रातो कार्ड
सुरुमै गोल । पेनाल्टीमा बराबरीको मौका । तर, गोलकिपरको बचाउ । दुवै टिमलाई थप अवसरहरू । खेलाडीबीच ठेलमठेल । डरलाग्दा ट्याकल अनि चार रातो कार्ड । अफिसियलको मैदानमै प्रवेश । बिजुली गएपछि फ्लडलाइट नै मधुरो । केहीबेर खेल अवरुद्ध ।
काठमाडौँ — सुरुमै गोल । पेनाल्टीमा बराबरीको मौका । तर, गोलकिपरको बचाउ । दुवै टिमलाई थप अवसरहरू । खेलाडीबीच ठेलमठेल । डरलाग्दा ट्याकल अनि चार रातो कार्ड । अफिसियलको मैदानमै प्रवेश । बिजुली गएपछि फ्लडलाइट नै मधुरो । केहीबेर खेल अवरुद्ध ।दशरथ रंगशालामा मंगलबार नेपाली राष्ट्रिय टिम र मोरिससबीचको दोस्रो अन्तर्राष्ट्रिय मैत्रीपूर्ण खेलमा यस्तै यस्तै अनेक पटकथा बुनियो । जसले कोरोना भाइरसको महामारीमा चुनौती मोल्दै रंगशालामा भित्रिएका ५ हजार दर्शकलाई खुसी, रोमाञ्च, तनाब महसुस गर्ने अवसर दियो । अर्थात, फुटबलको प्रतिस्पर्धामा हुने सबैखाले कथा बुन्न लायक रह्यो । ‘भर्सटायल’ फुटबलर सुजल श्रेष्ठले दसौं मिनेटमै गरेको गोलमा नेपालले पूर्वी अफ्रिकाबाट आएको टिमलाई १–० ले बिदाइ गरिदियो । शनिबारको पहिलो खेलमा पनि नेपालले १–० कै नतिजा निकालेको थियो, जसमा विमल घर्तीमगरले करिअरकै ‘कमब्याक गोल’ गरेका थिए ।प्रशिक्षक अब्दुल्लाह अल्मुताइरीले पहिलो रोजाइमै डेब्यु दिएका डिफेन्डर नवीन गुरुङको कर्नरमा मोरिससका जोनाथन स्पेभिलले हेडद्वारा बल क्लियर गर्ने प्रयास गरे । तर, बल पेनाल्टी क्षेत्रको ठीकअघि रहेका आशिष लामाको खुट्टामा पुग्यो । त्यसपछि आशिषले प्रहार गरेको बल पूजन उपरकोटीले ‘फ्लिक’ गरिदिए, जसलाई गोललाइन नजिकै रहेका सुजलले बायाँ खुट्टाले हल्का रूपमै जाली चुमाउँदै नेपाललाई अग्रता दिलाएका थिए ।‘नेपाल टिमबाट गोल गर्नु छुट्टै रमाइलो हुन्छ, एकदमै खुसी छु,’ दशरथ रंगशालामा दशकपछि गोल गरेका सुजलले भने, ‘सोलिडारिटी कपपछिको गोल हो यो । मेरो गोलभन्दा पनि टिमले जितेको छ, यसैमा एकदमै खुसी छु ।’ उनले थपे, ‘पहिलो गोल पनि यही पोस्टमा र यही मैदानमा गरेको थिएँ, त्यो सम्झना भएको छ ।’ राष्ट्रिय टिमका लागि पहिलो गोल विश्वकप छनोटको प्रारम्भिक चरणमा टिमोर लिस्टेविरुद्ध ५–० को जित (दशरथ रंगशाला/२०११ जुलाई) मा गोल गरेका उनकै एकमात्र गोल मद्दतमा नेपालले मकाउलाई १–० (कुचिङ/२०१६ नोभेम्बर) ले हराएर हालसम्मकै सबैभन्दा ठूलो उपाधिको रूपमा एएफसी सोलिडारिटी कप जितेको थियो । त्यसैले मोरिससविरुद्धका गोल व्यक्तिगत रूपमा उनको तेस्रो अन्तर्राष्ट्रिय गोल हो ।खासमा सुजल लेफ्ट विंगर हुन् । तर, उनी टिमको आवश्यकताअनुसार कहिले डिफेन्स त कहिले मिडफिल्डरमा खेल्दै आएका छन् । उनले मोरिससविरुद्ध पूरा समय लेफ्ट–ब्याकको भूमिका निर्वाह गरे । फरक पोजिसनमा खेल्दाको अनुभव सुनाए, ‘मैले यहाँ नै खेल्छु भनेर हुँदैन । कोचले जुन पोजिसन र जहाँ खेलाए पनि खुसी नै लाग्छ ।’ पूरा टिमको प्रदर्शनबारे उनी बोले, ‘१–० भएपछि टिममा दबाब त अवश्य पर्छ । गाह्रो भयो तर हाम्रो टिमले राम्रोसँग रक्षा (स्कोर) गर्‍यौं ।’पेनाल्टीमा किरणको बचाउरंगशालामा उपस्थित दर्शकले घरेलु टिमले अग्रता लिएको खुसीयाली राम्रोसँग मनाउन नपाउँदै मोरिससले खेलमा फर्किने मौका पायो । पाहुना टिमका लिन्सले ब्रेसले प्रहार गरेको बल पोलमा लागेर फर्कियो । त्यसैलाई प्रहार गर्न अघि बढेका कप्तान एन्डी सोफीलाई डिफेन्डर दिनेश राजवंशीले लडाएपछि मोरिससले पेनाल्टी पायो । सोफी आफैंले हानेको पेनाल्टीमा नेपाली कप्तान किरण चेम्जोङले दायाँतर्फ डाइभ गर्दै बल रोकिदिए, जसलाई सुजलले बाहिर फाल्दै नेपालको संकट टारेका थिए ।गोलकिपर किरणले तीन दिनअघि पनि राम्रो प्रदर्शन गरेका थिए । दोस्रो खेलमा पेनाल्टीबाहेक पाँचपल्ट राम्रै बचाउ गरेका उनले म्यान अफ द म्याचसहित ७५ हजार रुपैयाँ हात पारे । फिफाको मान्यता दिएको खेलमा नेपालले पहिलोपल्ट अफ्रिकी टिमविरुद्ध प्रतिस्पर्धा गरेपछि कप्तान किरणले भने, ‘फरक तर राम्रो अनुभव भयो । दोस्रो खेल एकदमै कठिन रह्यो । विपक्षी टिमले कडा चुनौती दियो । हामीले ९० मिनेट मिहिनेत गरेर खेल्यौं । सुरुको गोलले कन्फिडेन्स लेबल बढ्यो र टिम संरचनामा खेल्न सजिलो भयो । तैपनि ९० मिनेटसम्म १–० राख्न एकदमै गाह्रो भयो ।’उनले थपे, ‘शारीरिक रूपमा मोरिसस एकदमै बलियो रह्यो । कहिलेकाहीं यस्तो टिमसँग खेल्दा दक्षिण एसियाबाहिरका बलिया टिमसँग खेल्न सजिलो हुन्छ । यसबाट हामीले शारीरिक रूपमा बलिया टिमविरुद्ध कसरी खेल्ने भन्ने सिक्यौं ।’ उनले बढी नै आत्मविश्वासी हुँदा केही गल्ती गरेका थिए । तर, ती अवसर मोरिससले उपयोग गर्न सकेन । माल्दिभ्सको माजिया स्पोर्टस एन्ड रिक्रिएसनबाट क्लब फुटबल खेलिरहेका उनी यही दुई मैत्रीपूर्ण खेलका लागि स्वदेश फर्किएका हुन् ।सुधारिएको खेलअफ्रिकी महादेशको कमजोर टिम र दक्षिण एसियालीस्तरमै सीमित रहेको नेपाली टिमबीचको पहिलो खेल राम्रो थिएन । दुवै टिमको प्रदर्शन चित्तबुझ्दो थिएन । २७ महिनापछि मैदानमा फर्किएको मोरिससले दोस्रो खेलमा भने सुधारिएको प्रदर्शन गर्दै काठमाडौंको चिसो मौसममा नेपाललाई कडा चुनौती दियो । घरेलु टिमको प्रदर्शन स्तरअनुसार थिएन, पहिलो खेलको तुलनामा भने केही सुधार गरेको देखियो । मतलब, पहिलो रोजाइमा ठूलै परिवर्तन गरेको दुवै टिम दोस्रो खेलमा केही राम्रो देखिए ।किरणको गल्तीमा एड्रियन बोट्लरले पेनाल्टी क्षेत्र नजिकबाट खाली पोस्टमा प्रहार गरेको बल बाहिरिँदा मोरिससले ४० औं मिनेटमा बराबरी गर्ने अवसर गुमाएको थियो । इन्ज्युरी समयमा नेपालले अग्रता दोब्बर पार्ने अवसर पाएको थियो । तर, अञ्जन विष्टले सशक्त रूपमा प्रहार गरेको बललाई गोलकिपर लोइक मिचेलले रोकेका थिए । सहज अवसरलाई नेपालले दुईपल्ट उपयोग गर्न सकेन भने मोरिसस तीनपल्ट चुकेको थियो ।चार रातो कार्डबोट्लरले ७१ औं मिनेटमा अञ्जनमाथि फाउल गर्न पुगे । उनले अञ्जनलाई लडाएपछि पनि नियतवश खुट्टा कुल्चिदिए । त्यसपछि तनाब बढ्दो र मिडफिल्डर पूजन उपरकोटीले बट्लरलाई बलले हानिदिए । खेलाडीहरूबीच धकेलाधकेल भयो । नेपालका गोलकिपिङ कोच विकास मल्ल र व्यवस्थापक मधुसूदन उपाध्याय नियम उल्लंघन गर्दै मैदानको बीचमै पुगे । केहीबेरको तनावपछि रेफ्री नवीन्द्र महर्जनले पूजन र बट्लरलाई दोस्रो पहेँलो कार्ड (रातो) देखाउँदै मैदानबाहिर पठाइदिए । यी दुईले यसअघि नै पहेँलो कार्ड पाइसकेका थिए । प्रशिक्षक मल्ललाई पनि रातो कार्ड देखाउँदै ‘बेन्च’ बाट निकालिएको थियो ।दुवै टिम दस खेलाडीमा सीमित भएपछि खेलाडीहरू बलमाथिको नियन्त्रण राख्नेभन्दा शारीरिक खेलमै केन्द्रित भए । त्यसैले हुनसक्छ, डिफेन्डर गौतम श्रेष्ठलाई ७९ औं मिनेटमा इमानुएल फुलचन्दले डरलाग्दो ट्याकल गरे । दोस्रो हाफमा मात्रै मैदानमा प्रवेश गरेका उनी पनि दोस्रो पहेँलो कार्ड बेहोर्दै मैदान छाडेपछि मोरिसस ९ खेलाडीमा खुम्चियो । तर, संख्यात्मक रूपमा बढी खेलाडी भएको फाइदा नेपालले उठाउन सकेन । मोरिससका प्रशिक्षक टोनी फ्रान्कोइसले उक्साहटमा आफ्ना खेलाडीहरू सम्हालिन नसक्दा रातो कार्ड बेहोर्नुपरेको बताए । ‘खेल भने राम्रो खेल्यो । अवसर सिर्जना गरेका पनि हौं तर गोल गर्न सकेनौं र हार्न पुग्यौं,’ उनले भने ।नेपाली टिमका प्रशिक्षक अल्मुताइरीले आफ्नो टिमले राम्रो खेलेको बताए । भने, ‘दुवै खेलको जित मैले सोचेभन्दा राम्रो नतिजा हो । यो एसियन कप छनोटको तयारी हो । नयाँ र युवा खेलाडीहरूले राम्रो प्रदर्शन गरे । यसमा खुसी छु । दुई जितबाट हामीले फिफा वरीयतामा पनि थप अंक जोडेका छौं ।’वरीयतामा नेपाल (१६९ औं स्थान) भन्दा तीन स्थानमुनिको टिम हो मोरिसस । हिन्द महासागरको टापुको यो टिम पनि अफ्रिका कप अफ नेसन्स छनोटको प्रारम्भिक चरणमा प्रतिस्पर्धा गर्ने तयारीमा यहाँ आएको हो । खेलले ठीक ९० मिनेट छुँदा विद्युतलाइन गएपछि फ्लडलाइट मधुरो भयो । स्कोरबोर्ड त झ्याप्पै निभ्यो । खेललाई निरन्तरता दिनसक्ने गरी प्रकाश नभएपछि दर्शकहरूले मोबाइलको लाइट बालिदिए । तर, जेनेरेटरको सहयोगमा फ्लडलाइटबाट फेरि रंगशाला उज्यालो बनाएर खेल सुचारु गर्ने बेलासम्म प्रतिस्पर्धा रोकिएको ८ मिनेट भइसकेको थियो ।